Virallinen lehti nro C 096 , 08/04/1999 s. 0108



KIRJALLINEN KYSYMYS P-2522/98 esittäjä(t): Karla Peijs (PPE) neuvostolle (27. heinäkuuta 1998) Aihe: Tilastojen käyttö vakaus- ja kasvusopimuksessa Asetuksissa 1466/97(1) ja 1467/97(2) sekä päätöslauselmassa(3) vakaus- ja kasvusopimuksesta käsitellään sopimuksia, joiden mukaan valtiot, joiden julkistalouden alijäämä ylittää 3 %, joutuvat tekemään korottoman talletuksen, joka voidaan pahimmassa tapauksessa muuttaa sakoksi. 1. Voiko neuvosto ilmoittaa, missä vaiheessa ja minkä tilastojen perusteella nämä päätökset (liiallista alijäämää koskevan menettelyn käynnistäminen, talletuksen tekemistä tai sakon maksamista koskeva vaatimus, liiallista alijäämää koskevan menettelyn päättäminen) tehdään vakaus- ja kasvusopimuksessa? 2. Voiko neuvosto ilmoittaa, mihin toimiin ryhdytään, jos tarkistetut BKT-lukemat johtavat talletuksen tai sakon määrän muuttamiseen? Voiko se vahvistaa, että lopullinen sakko vahvistetaan täsmällisten lukujen perusteella? Voiko se vahvistaa, kun otetaan huomioon nykyinen BKT:n määrittäminen, että tällöin viitataan yhteisöjen omia varoja koskevan asetuksen (ETY, Euratom)1552/89(4) 10 artiklan 8 kohtaan? 3. Voiko neuvosto ryhtyä ennen talous- ja rahaliiton kolmannen vaiheen käynnistymistä 1. tammikuuta 1999 toimiin tämän vakaus- ja kasvusopimusta koskevaan asetukseen 1467/97 liittyvän kysymyksen selvittämiseksi - mahdollisesti neuvoston päätöksellä - jotta luottamus vakaus- ja kasvusopimuksen moitteettomaan toimivuuteen lisääntyisi? Vastaus (3. marraskuuta 1998) 1. Asetuksessa 1467/97 säädetään, että neuvosto tekee päätöksen ETY:n perustamissopimuksen 104 c artiklan 11 kohdan mukaisen seuraamuksen määräämisestä - 10 kuukauden kuluessa siitä päivästä, jona osallistuva jäsenvaltio ilmoittaa liialliseen julkiseen alijäämäänsä liittyvistä ennusteista tapauksessa, jossa kyseinen valtio ei noudata 104 c artiklan 7 ja 9 kohdan mukaisia neuvoston päätöksiä. Nopeutettua menettelyä voidaan käyttää silloin, kun kyseessä on suunniteltu ja tarkoituksellinen alijäämä; - tai välittömästi virallista huomautusta koskevana neuvoston päätöksessä säädettyjen määräaikojen jälkeen, jos asianomaisen jäsenvaltion ilmoittamat reaaliset luvut osoittavat, ettei todettua alijäämää ole korjattu. Asetuksessa 1467/97 säädetään seuraamusten poistamisen osalta, että kaikki voimassa olevat seuraamukset kumoutuvat neuvoston päättäessä, että liiallinen alijäämä on korjaantunut. 2. Asetuksen 3605/93 mukaisesti seuraamusten laskeminen perustuu todelliseen markkinahintaiseen bruttokansantuotteeseen, sellaisena kuin se on määritelty direktiivin 89/130/ETY, Euratom(5) 2 artiklassa yhdenmukaisesti Euroopan kansantalouden tilinpitojärjestelmän (EKT) määritelmien kanssa. Näiden tietojen mahdollinen tarkistaminen voi olla perusteena seuraamusten tarkistamiselle. Asetuksen 1552/89 säännökset (10 artiklan 8 kohta), johon viittaatte, koskee yhteisön omien varojen käyttöä. Palautamme mieleen, että 104 c artiklan 11 kohdan nojalla määrätyt sakot ja talletukset eivät ole varsinaisesti omia varoja, vaan perustamissopimuksen 201 artiklassa tarkoitettuja muita tuloja. Vaikka tässä tapauksessa edellä tarkoitetut ja muut omia varoja koskevat säännökset ja määräykset eivät koske kyseistä erikoistapausta, mikään ei estä ottamasta huomioon kyseisiä sääntöjä määrättyjä sakkoja ja talletuksia myöhemmin tarkistettaessa. 3. Kolmannen kysymyksen osalta voidaan todeta, ettei neuvosto tähän mennessä ole saanut käsiteltäväkseen yhtään kyseistä alaa koskevaa ehdotusta. Muistutamme kuitenkin, että neuvosto on tehnyt joitakin vakaus- ja kasvusopimukseen liittyviä selvennyksiä Ecofin-neuvoston ja neuvostossa kokoontuneiden ministereiden 1. toukokuuta 1998 antamassa julkilausumassa(6), etenkin sen 5 kohdassa. (1) EYVL L 209, 2.8.1997, s. 1. (2) EYVL L 209, 2.8.1997, s. 6. (3) EYVL C 236, 2.8.1997, s. 1. (4) EYVL L 155, 7.6.1989, s. 1. (5) EYVL L 49, 21.2.1989, s. 26. (6) EYVL L 139, 11.5.1998, s. 28.